หุ้นกู้เฟรเซอร์ส ฯมูลค่า 5 พันล้าน ขายเกลี้ยง ดอกเบี้ย 2.5 % ต่อปี
อายุหุ้นกู้ 3 - 10 ปี ทริสเรทติ้ง จัดอันดับความน่าเชื่อถือที่ระดับ A- แนวโน้ม"คงที่"
15 ม.ค. 2563

อายุหุ้นกู้ 3 - 10 ปี ทริสเรทติ้ง จัดอันดับความน่าเชื่อถือที่ระดับ A- แนวโน้ม"คงที่"
บริษัท เฟรเซอร์ส พร็อพเพอร์ตี้ (ประเทศไทย) หรือ FPTผู้นำการให้บริการแพลตฟอร์มด้านอสังหาริมทรัพย์ครบวงจร เสนอขายหุ้นกู้ครั้งที่ 1/2563 จำนวน 1 ชุด รวมมูลค่า 5,000 ล้านบาท อายุระหว่าง 3-10 ปี อัตราดอกเบี้ยเฉลี่ย 2.5%ต่อปี เปิดให้จองระหว่างวันที่ 7-8 มกราคม 2563 ที่ผ่านมาได้รับการตอบรับจากนักลงทุนอย่างล้นหลาม โดยมียอดการจองซื้อสูงกว่าวงเงินที่เสนอขายกว่า 2 เท่าจากนักลงทุนสถาบัน สถาบันการเงินชั้นนำ ผู้จัดการกองทุน บริษัทประกันภัย และสหกรณ์ ธนาคารยูโอบี และธนาคารกรุงเทพ เป็นผู้จัดการในการจัดจำหน่ายหุ้นกู้
ทั้งนี้บริษัท ทริสเรทติ้ง ได้จัดอันดับความน่าเชื่อถือของหุ้นกู้ดังกล่าวที่ระดับ A- แนวโน้มคงที่
นายโสภณ ราชรักษา ผู้อำนวยการใหญ่ บริษัท เฟรเซอร์ส พร็อพเพอร์ตี้  เปิดเผยว่า ผลตอบรับที่ดีจากนักลงทุนในครั้งนี้ ตอกย้ำให้เห็นถึงความเชื่อมั่นในศักยภาพของ FPT จากการเติบโตอย่างมีนัยสำคัญสู่ผู้พัฒนาอสังหาริมทรัพย์ครบวงจร โดยบริษัทยังคงมุ่งมั่นที่จะพัฒนาธุรกิจให้เติบโตอย่างต่อเนื่อง พร้อมเดินหน้าขยายธุรกิจอสังหาริมทรัพย์อุตสาหกรรม และต่อยอดความแข็งแกร่งผ่านความร่วมมือกับพันธมิตรชั้นนำ โดยบริษัทจะนำเงินที่ได้จากการออกหุ้นกู้ในครั้งนี้ ไปใช้เป็นเงินทุนสำหรับพัฒนาโครงการต่างๆ เพื่อสร้างการเติบโตให้กับบริษัทต่อไป